# Ignasi Ayné i Vila

Ignasi Ayné i Vila (Barcelona, 1794/1795 - 26 d'abril de 1842) fou un compositor i organista català de la primera meitat del segle xix.

## Biografia

Fill de Pau Ayné i Bonany, sabater d'ofici, natural de Barcelona i de Josepa Vila i Aulet de Caldes de Montbui.
Pot ser que Ignasi Ayné hagués format part o es vinculés a algun orde religiós (els trinitaris tal volta) o que hagués estat organista en algun convent de Barcelona. El 1828 fundà, i dirigí fins a la mort, una cobla (orquestrina) que rebé el nom de la "cobla dels Gallinaires". Aquesta denominació podria fer referència a un malnom del músic i compositor, atès que havia nascut a una casa del carrer Boters on a l'època es venien gallines per al consum. També fou contrabaix del l'orquestra del teatre de la Santa Creu de Barcelona. A finals de la dècada del 1830 i fins a la mort, Ayné fou mestre de solfeig i piano de Primitiu Pardàs a Barcelona.
Va ser un autor de música sacra d'anomenada amb Misses, ofertoris, rèquiems, vespres i altres composicions. Escriví obres destinades a la celebració de la Festa Major de Vilafranca del Penedès, i se sap que entre 1828 i 1832 la capella de Santa Maria de Vilafranca, sota la direcció d'Agustí Blanch, va interpretar dues simfonies i altres obres de n'Ayné. Es conserven composicions manuscrites de l'autor en diversos arxius de Catalunya: al Museu de les cultures del Vi de Catalunya (Vinseum), de Vilafranca del Penedès al fons de la catedral-basílica del Sant Esperit de Terrassa al de l'església parroquial de Canet de Mar al de Santa Maria de la Geltrú a l'Arxiu Comarcal de Ripoll i al de l'església parroquial de Sant Esteve d'Olot
Segons el registre de defunció mor el 26 d'abril de 1842 a Barcelona al carrer Sant Pau núm.95 a l'edat de 47 anys. Vidu en segones noces de Josefa Grau.

## Obres

Inèdites - selecció
* Benedictus â Duo de tiple y Bajo con Violines, Flauta, Clarinete, Corni, Figli ê Basso (1834), motet
* Goigs a Sant Fèlix (1832), a sis veus i orquestra
* Gradual
* Himno, amb lletra d'Andreu Casanovas i Cantarell, compost en ocasió del pas per la parròquia de Sants del bisbe de Barcelona Pedro Martínez de San Martín
* Lamentación 2ª à 3 voces con Orquesta
* Letanía a la Virgen (1834), per a dinou instruments
* Misa a cuatro voces con Violines, Clarinete, Figli, Trompa, Flauta é Basso
* Missa à 3 voces con Acompañamiento de Organo a dos manos (1836)
* Missa á 3 voces con Violines, Clarinetes, Cornetines, flauta y Bajos
* Missa á 3. vozes con violines clarinetes e basso.
* Missa â tres ÿ â Cuatro Vozes con Violines, Clarinete, Flauta, Figli, Corni, Clarin de Campaña (1834)
* Missa con orquesta
* Missa de Requiem (1836)
* Nadala a 3 veus amb violins, flauta, buccen, cornetí i baix
* Simfonia en Do (ca. 1830)
* Simfonia en Re de l'oratori “El triunfo de Judit” (ca. 1831)
* Villancet (1826)
* Villancico al glorioso mártir San Félix (1831), també interpretat en dedicació a santa Judith

## Referències

* ↑ Anglès, Higini (editor). Musici organici Iohannis Cabanilles (1644-1712). vol. I. Barcelona: Biblioteca de Cataluña, 1927, p. LIV.
* ↑ Cuscó i Clarasó, Joan. Els goigs a Sant Fèlix: música, festa i tradició. Vilafranca del Penedès - Barcelona: El 3 de vuit - Publicacions de l'Abadia de Montserrat, 2000. ISBN 848415226X. p. 60
* ↑ L'organista i frare trinitari Antoni Ricart va ser l'encarregat de cobrar els sous pels Goigs que Ayné feu per a la festa Major de Vilafranca del Penedès
* 1 2 Costal i Fornells, Anna. Les sardanes de Pep Ventura i la música popular a Catalunya entre la restauració dels Jocs Florals i la Primera República (1859-1874) [tesi doctoral]. Bellaterra: Universitat Autònoma de Barcelona, 2014, p. 448-449.
* ↑ Saldoni, Baltasar. Diccionario Biográfico-Bibliográfico de Efemérides de Músicos Españoles. Madrid: Imp. Antonio Pérez Dubrull, 1880, p. 305.
* 1 2 3 4 5 6 7 Cuscó Els goigs a Sant Fèlix (2000) p. 59
* ↑ «Seccions de l'arxiu musical del Vinseum». [Consulta: 21 desembre 2015].
* ↑ Gregori i Cifré, Josep Maria. Inventaris dels fons musicals de Catalunya. Volum 1: Fons de la catedral-basílica del Sant Esperit de Terrassa. Barcelona: Generalitat de Catalunya, Departament de Cultura i Mitjans de Comunicació, 2007.
* ↑ Bonastre i Bertran, Francesc; Gregori i Cifré, Josep Maria; Guinart, Andreu (col·laboració). Inventaris dels fons musicals de Catalunya. Volum 2/1 i 2/2: Fons de l'església parroquial de Sant Pere i Sant Pau de Canet de Mar. Barcelona: Generalitat de Catalunya, Departament de Cultura i Mitjans de Comunicació, 2009.
* 1 2 Cuscó Els goigs a Sant Fèlix (2000) p. 147
* 1 2 «Obres musicals a l'Arxiu Comarcal de Ripoll». Arxivat de l'original el 2013-06-21. [Consulta: 21 desembre 2015].
* ↑ Gregori i Cifré, Josep Maria; Monells i Laqué, Carme. Inventaris dels fons musicals de Catalunya. Volum 6: Fons de l'església parroquial de Sant Esteve d'Olot i Fons Teodoro Echegoyen de l'Arxiu Comarcal de la Garrotxa. Barcelona: Universitat Autònoma de Barcelona, 2012.
* ↑ Registre de defuncions. Any 1842. Registre núm.851Arxiu Municipal Contemporani de Barcelona.
* ↑ «Obres d'Ignasi Ayné, a l'Inventari dels Fons Musicals de Catalunya». [Consulta: 21 desembre 2015].
* ↑ Laporta, Jacinto «Un escriptor catalá». Lo Gay Saber, any III època II, núm. 10, 15-05-1880.